ΠΑΡΕΜΒΑΣΗ ΔΗΜΑΡΧΟΥ ΚΙΣΣΑΜΟΥ, ΜΥΛΩΝΑΚΗ ΓΙΩΡΓΟΥ



Αγαπητοί συνάδελφοι της Τοπικής Αυτοδιοίκησης,
Κατά τη διάρκεια του Συνεδρίου ακούστηκαν και αναδείχθηκαν τα περισσότερα από τα προβλήματα που απασχολούν σήμερα τους Δήμους. Ακούσαμε για προγράμματα, νέες προσκλήσεις, χρηματοδοτήσεις και νέες δυνατότητες. Το ζητούμενο, όμως, είναι να μπορούν όλοι οι Δήμοι να ανταποκριθούν στις απαιτήσεις αυτών των προγραμμάτων, να τα διαχειριστούν και τελικά να απορροφήσουν τους διαθέσιμους πόρους.
Όλα αυτά είναι σημαντικά, όμως τα έχουμε ακούσει πολλές φορές, σε πολλά συνέδρια και συναντήσεις. Αυτό που πλέον χρειάζεται είναι να περάσουμε από τις διαπιστώσεις στις πράξεις. Να υπάρξουν συγκεκριμένες αποφάσεις, δεσμεύσεις και λύσεις. Δεν αρκεί να επαναλαμβάνουμε τα προβλήματα· πρέπει επιτέλους να αντιμετωπιστούν.
Για τον Δήμο Κισσάμου, ένα από τα σημαντικότερα ζητήματα είναι η υποστελέχωση των υπηρεσιών του, η οποία δυσκολεύει καθημερινά τη λειτουργία του και περιορίζει τις δυνατότητές του.
Το πρόβλημα είναι ιδιαίτερα έντονο στην Τεχνική Υπηρεσία, όπου υπηρετεί μόλις ένας μόνιμος μηχανικός. Ουσιαστικά, μιλάμε μη στελεχωμένη Τεχνική Υπηρεσία και φυσικά με έλλειψη επάρκειας. Παρότι προκηρύχθηκαν τρεις θέσεις μηχανικών στην τελευταία προκήρυξη του ΑΣΕΠ, δεν υπήρξε καμία αποδοχή διορισμού. Το γεγονός αυτό αναδεικνύει τη αδυναμία προσέλκυσης επιστημονικού προσωπικού, με κύριο λόγο τις χαμηλές μισθολογικές απολαβές, οι οποίες καθιστούν τις θέσεις στους Δήμους μη ελκυστικές, όχι μόνο για τους μηχανικούς αλλά και για τις υπόλοιπες ειδικότητες.
Οι λύσεις που προβλέπονται νομοθετικά σήμερα, όπως οι προγραμματικές συμβάσεις με αναπτυξιακούς φορείς ή οι διαδημοτικές και διαβαθμιδικές συμβάσεις με άλλους Δήμους ή την Περιφέρεια, δεν αποδίδουν πάντοτε και δεν εξασφαλίζουν μία σταθερή υποστήριξη. Επιπλέον, η σύναψή τους είναι προαιρετική και εξαρτάται από τη διαθεσιμότητα και τη βούληση των άλλων φορέων, με αποτέλεσμα οι υποστελεχωμένοι Δήμοι να αναγκάζονται προκειμένου να εκπονήσουν μελέτες ή εκτελέσουν τα έργα τους να αναζητούν υποστήριξη και γινόμαστε πολλές φορές γραφικοί "επαίτες".
Προτείνουμε την επανίδρυση των Τεχνικών Υπηρεσιών Δήμων ανά Περιφέρεια (ΤΥΔΚ) με σύγχρονη δομή και επαρκή στελέχωση, ώστε να αποτελέσουν έναν σταθερό θεσμικό μηχανισμό τεχνικής υποστήριξης των Δήμων που αδυνατούν να στελεχώσουν τις δικές τους υπηρεσίες. Τα πλεονεκτήματα της πρότασης αυτής, εύκολα αντιλαμβάνεστε ότι είναι πολλά. Η μεγαλύτερη συμμετοχή των δήμων στις προσκλήσεις, η βελτίωση απορροφητικότητας των πόρων, η ταχύτερη υλοποίηση των έργων,  ανταποδίδονται τελικά στις τοπικές κοινωνίες και προσελκύουν επενδύσεις.
Η υποστελέχωση, βέβαια, δεν περιορίζεται στην Τεχνική Υπηρεσία. Αφορά το σύνολο σχεδόν των δημοτικών υπηρεσιών, διοικητικών, οικονομικών και κοινωνικών. Στον Δήμο μας, για παράδειγμα, δεν υπάρχει Δημοτική Επιχείρηση Ύδρευσης και Αποχέτευσης, με αποτέλεσμα ο Δήμος να διαχειρίζεται ο ίδιος τις σχετικές αρμοδιότητες, χωρίς να διαθέτει σήμερα το απαραίτητο διοικητικό προσωπικό για την υποστήριξή τους.
Παράλληλα, χρειάζεται να δοθεί λύση στο ζήτημα της αναγνώρισης της προϋπηρεσίας των διοικητικών υπαλλήλων που παρέχουν υποστήριξη στους δημοτικούς παιδικούς σταθμούς μέσω ΕΣΠΑ, σε σχέση με τις προβλέψεις του άρθρου 768 του νέου Κώδικα Τοπικής Αυτοδιοίκησης. Απαιτείται η αναγκαία νομοθετική αποσαφήνιση, ώστε να αντιμετωπιστούν οι σχετικές εκκρεμότητες και να διασφαλιστεί η εύρυθμη και αδιάλειπτη λειτουργία των παιδικών σταθμών.
Ένα ακόμη κρίσιμο ζήτημα για την Κίσσαμο αφορά τις ιδιαίτερου κάλους περιοχές Natura, Μπάλο – Γραμβούσα, Ελαφονήσι και Φαλάσαρνα, για τις οποίες έχουν ολοκληρωθεί οι Ειδικές Περιβαλλοντικές Μελέτες, αλλά εκκρεμεί η έκδοση των αντίστοιχων Προεδρικών Διαταγμάτων.
Παράλληλα, το Τοπικό Πολεοδομικό Σχέδιο του Δήμου μας, σύμφωνα με την ενημέρωση που έχουμε, δεν έχει ακόμη προκηρυχθεί από το ΤΕΕ και, επομένως, δεν έχει ξεκινήσει η εκπόνησή του. Αναρωτιέμαι, αν και κατά πόσο αυτή  εκκρεμότητα επηρεάζει την έκδοση των Π.Δ., όπως ειπώθηκε και από τους συναδέλφους στο χθεσινό πάνελ για το περιβάλλον.
Ζητούμε σε αυτό σαφείς απαντήσεις: Μπορούν οι δύο διαδικασίες να προχωρήσουν παράλληλα; Και, κυρίως, ποιο είναι το συγκεκριμένο χρονοδιάγραμμα για την ολοκλήρωσή τους;
Όλα αυτά αποκτούν ακόμη μεγαλύτερη σημασία αν λάβουμε υπόψη ότι η Κίσσαμος είναι μια περιοχή με έντονη αναπτυξιακή και τουριστική δυναμική και προσελκύει ολοένα και μεγαλύτερο επενδυτικό ενδιαφέρον. Αυτή όμως η ανάπτυξη, χρειάζεται να συνοδεύεται από τα κατάλληλα έργα υποδομών, έργα ενίσχυσης Ύδρευσης και Αποχέτευσης, προστασία του περιβάλλοντος, σωστό χωροταξικό σχεδιασμό και επαρκείς δημοτικές υπηρεσίες.
Δεν μπορεί να ζητάμε από τους Δήμους να διαχειριστούν τόσο μεγάλες αναπτυξιακές προκλήσεις, όταν δυσκολεύονται ακόμη και να καλύψουν τις βασικές λειτουργικές τους ανάγκες.
Το αίτημά μας, λοιπόν, είναι ξεκάθαρο: ουσιαστική στελέχωση των Δήμων με αξιοπρεπείς μισθολογικές απολαβές ώστε να προσελκύουν το επιστημονικό και εξειδικευμένο προσωπικό, θεσμική, διοικητική και τεχνική υποστήριξη και πραγματική ενίσχυση της Τοπικής Αυτοδιοίκησης.
Τελειώνοντας, δεν θα μπορούσα να μην αναφερθώ στο τεράστιο πρόβλημα που καλείται πολύ συχνά να αντιμετωπίσει ο Δήμος μας, αυτό των ανεπιτήρητων παραγωγικών ζώων. Δεν είναι δυνατόν, θεσμικά οι δήμοι να έχουν την αρμοδιότητα της απομάκρυνσης και περισυλλογής των αδέσποτων παραγωγών ζώων χωρίς να έχουν το απαιτούμενο εξειδικευμένο προσωπικό. Είναι επιτακτική η ανάγκη, να απαλλαχτούν οι δήμοι από αυτή την αρμοδιότητα. Θα πρότεινα, να οριστούν αρμόδιες υπηρεσίες για την περισυλλογή των ανεπιτήρητων ζώων, οι κατά τόπους ΔΑΟΚ.
Κλείνοντας, για μένα, ως Δήμαρχο Κισσάμου, το ερώτημα δεν είναι αν η περιοχή αναπτυχθεί. Η ανάπτυξη και δη η τουριστική είναι ήδη εδώ. Το πραγματικό ερώτημα είναι αν ο δήμος αλλά και γενικά η τοπική αυτοδιοίκηση θα έχει τα μέσα, τις υπηρεσίες και το ανθρώπινο δυναμικό για να διαχειριστεί αυτή την ανάπτυξη προς όφελος του τόπου και των ανθρώπων του.
Σας ευχαριστώ.

